Poesias da Peder Cadotsch

(lr)

I dat paucs dentists che scrivan litteratura. In da quests è Peder Cadotsch, naschì 1922 a Panaduz, vischin da Savognin e dapi onns domicilià a Lucerna. Prosa e lirica or da sia plima è da chattar en diversas antologias, ma er en atgnas ediziuns. La pli nova ovra cun il titel “Anc sgolan las ronslas” cuntegna lirica da fina e sensibla expressiun. En bleras poesias dominescha la melanconia, il desideri d'amur e la dolur da blessuras da l'olma. Segns da la natira dattan expressiun ad abandun. Maletgs e simbols laschan resentir amarezza ed amur d'ina vita che passa ad in passar. La natira è il reflex da l'olma umana e sias emoziuns. Las poesias da Cadotsch èn pitschens purtrets da muments pensivs. Tschertas mussan er ses pensar davart la violenza umana vers la natira.
Confort e speranza chatta l'uman inquiet en la transcendenza religiusa. Pliras da sias poesias èn vegnidas cumponidas per chanzuns. Er questa ediziun cuntegna texts da tala spezia. La forza da Cadotsch e la lirica meditativa. Ses pleds laschan resentir muments da malruaus che tutgan mintga uman. Il cudeschet “Anc sgolan las ronslas” pon ins retrair da la Lia rumantscha a Cuira per fr. 10.-.